**TARTALOMJEGYZÉK**

1. Árajánlat a Szabadidő Központban lévő Teke pálya felújítására 6

Elfogadó határozat 6

2. Óvodavezetői kinevezés határozatának módosítása 6

Elfogadó határozat 6

3. Lakossági bejelentés járda állapotával kapcsolatban 7

Elfogadó határozat 7

4. Ajánlat Sportcsarnok üzemeltetésére 7

Elfogadó határozat 8

Elfogadó határozat 8

5. Önerő biztosítása pályázathoz 8

Elfogadó határozat 8

6. Útfelújítási és parkoló kialakítási munkálatok árajánlatainak elfogadása 9

Elfogadó határozat 9

7. Egyebek 9

a. Tájékoztatás Magyar Falu Program keretében elnyert újfelújítási támogatásról 9

Elfogadó határozat 10

b. Együttműködési megállapodás megkötésére ajánlat 10

Elfogadó határozat 10

Bábolna Város Önkormányzat

2943 Bábolna, Jókai u. 12.

**J E G Y Z Ő K Ö N Y V**

Készült: A Bábolna Város Önkormányzat Képviselő-testülete 2020. július 9-én,

1700 órakor a Közösségi Ház Stúdiótermében megtartott ülésén.

Jelen vannak: dr. Horváth Klára polgármester,

Zsidi Sándor alpolgármester,

Bierbauer Imre képviselő,

Jakusné Udvardy Hedvig képviselő,

Szepesi Tamásné képviselő,

Tóth Georgina képviselő,

Veresné Szkocsek Mária képviselő,

továbbá: dr. Bacsárdi József jegyző,

dr. Dobsa Judit aljegyző,

Antos Zsófia műszaki előadó,

Pauerné Erdélyi Erika külső bizottsági tag,

Szíjártóné Bojtor Katalin külső bizottsági tag,

Csomó Zsuzsa külső bizottsági tag,

Bánfi Csaba intézményvezető,

Bánfiné Varga Ágnes intézményvezető helyettes

dr. Horváth Klára polgármester: Köszönti a képviselőket, a külső bizottsági tagokat, akik azért kaptak meghívást, hogy ne kelljen külön bizottsági üléseket is tartani, hiszen a témák érintik mindkét bizottságot. Köszönti továbbá a Hivatal dolgozóit, valamint a napirendi pontoknál megjelenteket. Megállapítja, hogy a Képviselő-testület 7 fővel határozatképes. Elmondja, hogy Egyebek napirendi pontba két további pontot szeretne felvenni, az egyik a Magyar Falu pályázat, mely sikeresen zárult, ehhez kapcsolódóan pályázati kiírást szeretnének megbeszélni, valamint Ruskó József szeretne az Önkormányzattal együttműködési megállapodást kialakítani a kisvonat működtetésére vonatkozóan. Az ülés technikai lebonyolítása kapcsán elmondja, hogy a napirendi pontok elfogadása után 10 perces időkeretben adnak szót a zeneiskola fenntartójának, hogy szóbeli kiegészítéseit megtegye, majd 5 perces időkeretben tehetnek fel a képviselők további kérdéseket. Ezután folytatják az 1. napirendi ponttal, a döntést pedig zárt ülés keretében fogják meghozni mindkét témával kapcsolatban, melyet zárt ülésen tárgyalnak. Szavazást kezdeményez a módosított napirendi pontok elfogadásáról.

*A Képviselő-testület az ülés módosított napirendi pontjainak tárgyalását nyílt szavazással, 7 fő települési képviselő részvételével, 7 igen szavazattal elfogadta, és meghozta a következő határozatot:*

**75/2020. (VII. 09.) sz. Képviselő-testületi határozat:**

Bábolna Város Önkormányzat Képviselő-testülete elfogadja

a 2020. július 9-i rendkívüli Képviselő-testületi ülés napirendi pontjait

az alábbiak szerint:

1. **Árajánlat a Szabadidő Központban lévő Teke pálya felújítására**

Előadó: *dr. Horváth Klára polgármester*

1. **Óvodavezetői kinevezés határozatának módosítása**

Előadó: *dr. Bacsárdi József jegyző*

1. **Lakossági bejelentés járda állapotával kapcsolatban**

Előadó: *dr. Bacsárdi József jegyző*

1. **Ajánlat Sportcsarnok üzemeltetésére**

Előadó: *dr. Horváth Klára polgármester*

1. **Önerő biztosítása pályázathoz**

Előadó: *dr. Horváth Klára polgármester*

1. **Útfelújítási és parkoló kialakítási munkálatok árajánlatainak elfogadása**

Előadó: *dr. Horváth Klára polgármester*

1. **Egyebek**
2. **Tájékoztatás Magyar Falu Program keretében elnyert újfelújítási támogatásról**
3. **Együttműködési megállapodás megkötésére ajánlat**

**Zárt ülés:**

1. **Ritmus Közhasznú Nonprofit Kft. megkeresése a Zeneiskola további folytatása ügyében**

Előadó: *dr. Horváth Klára polgármester*

1. **Fellebbezés elbírálása**

Előadó: *dr. Bacsárdi József jegyző*

Határidő: azonnal

Felelős: polgármester

dr. Horváth Klára polgármester: Elmondja, hogy kiadták további anyagként a szülők által aláírt petíciót, így részletes anyagot állítottak össze az állásfoglalás kialakításához. Megkérdezi Bánfi Csaba fenntartót, kíván-e szóbeli kiegészítést tenni.

Bánfi Csaba fenntartó: Elmondja, hogy a kérésnek megfelelően készített egy kalkulációt, mely az első számú verzió, de ebből létrejöhet egy olyan variáció is, amely csökkenti a költségeket. A kalkulációban az iskolai működéshez kötelezően előírt költségek szerepelnek, bérek, illetve dologi kiadások. Egyéb kiegészíteni valója nincs, de a kérdésekre igyekszik válaszolni.

dr. Horváth Klára polgármester: Azt szeretné tudni, hogy a fenntartó látja-e akadályát annak, hogy az Önkormányzat megkaphassa a Kincstári elszámolást az együttműködési megállapodás aláírásával egyidejűleg, azaz az állami finanszírozásra vonatkozó kimutatást, a nem állami köznevelési tevékenységhez kapcsolódó 2020. évi támogatás megállapítására irányuló MÁK határozatot. (Októberben, pedig a 2020/2021. tanévre vonatkozó határozatot is.)

Bánfi Csaba fenntartó: Elmondja, hogy nem látja ennek akadályát.

Pauerné Erdélyi Erika külső bizottsági tag: Arra kíváncsi, hogy a szóban forgó 2020/2021-es tanév júniusban vagy augusztusban fejeződik-e be, mert véleménye szerint az óraadó tanárok a nyári időszakban, amikor nincs már tanítás, nem kapnak bért.

Bánfi Csaba fenntartó: Elmondja, hogy az Állam nem különbözteti meg ilyen formában a tanárokat, mert bér alapú támogatást kapnak, amely gyereklétszámtól függ, tehát akkor is megkapják ezekre a hónapokra a támogatást, ha valaki óraadó tanárként végzi a feladatát és akkor is, ha főállásban. 2 óraadó tanárt alkalmaznak, mely a leírásban is szerepel.

Zsidi Sándor alpolgármester: Elmondja, hogy szintén ezt a kérdést szerette volna feltenni, de még így sem világos számára, hogy akkor a tanárok 10 vagy 12 hónapra vannak-e finanszírozva.

Bánfi Csaba fenntartó: Elmondja, hogy a tanév 12 hónapból áll, ebből 10 hónap a szorgalmi időszak.

dr. Horváth Klára polgármester: Pontosítja a kérdést, miszerint az iskola 10 vagy 12 hónapnyi bért fizet ki az óraadó tanárok számára, vagyis arra kíváncsiak a képviselők, hogy a két hónap alatt, amikor nincs oktatás, kapnak-e az óraadó tanárok fizetést.

Bánfi Csaba fenntartó: Elmondja, hogy az óraadó tanárok 10 hónapra kapnak bért.

dr. Horváth Klára polgármester: Elmondja, hogy a kalkuláció második verziójában szerepel „Egyéb forrásigény” címszó alatt 1.234.000.- Ft. Azt szeretné megtudni, hogy ez pontosan mit takar.

Bánfi Csaba fenntartó: Elmondja, hogy ez azt jelenti, hogy az iskola zenekara és többi csoportja – dráma, tánc – az Önkormányzat rendezvényein és más egyéb városi rendezvényeken térítés ellenében lépne fel a korábbiakkal ellentétben. Ez az iskolának bevételt jelentene, az Önkormányzatnak pedig ezzel csökkenhetne az első verzióban leírt támogatási összeg, melyet az iskolának nyújtanának.

dr. Horváth Klára polgármester: Megjegyzi, hogy a szülőkről nem tudnak abban a tekintetben, hogy vállalják-e a megemelt összegű térítési díj fizetését, erről szeretne több információt kapni.

Bánfi Csaba fenntartó: Elmondja, hogy több szülő kereste meg ezzel kapcsolatban, ők azt mondták, hogy ez tényszerű, de hozzáteszi, hogy szerinte azzal is kell számolni, hogy ha megemelik a térítési díjakat, akkor több diák kimarad, ezért az Önkormányzatra bízza a döntést, hogy elmenjenek-e ilyen irányba. Megjegyzi, hogy a cél inkább az lenne, hogy bővítsék a diákok létszámát.

dr. Horváth Klára polgármester: Elmondja, hogy az anyagban szerepel egy olyan kérés, hogy a zenekar próbájához szükséges termet biztosítsa az Önkormányzat. Ha azonban ezt nem tudják megtenni, akkor probléma lehet-e, erre vár választ.

Bánfi Csaba fenntartó: Véleménye szerint nem lehet probléma, bár értéknek tartja a zenekart, hiszen több, mint 20 éve működik, de ha az Önkormányzat nem tart rá igényt, akkor elfogadják a döntést.

Bierbauer Imre képviselő: Elmondja, hogy az iskola hosszú évekig volt jelen Ácson is, amelynek most vége szakadt, azonban ebből adódik, hogy a zenekarnak számos ácsi gyermek is a tagja volt eddig. De ha Ács másképp oldja meg a zeneoktatást a városban, akkor várható-e, hogy a zenekarban, mely Bábolnán működne tovább, ezentúl is zenélnének ácsi gyerekek.

Bánfi Csaba fenntartó: Úgy gondolja, hogy minden bizonnyal igen, mert már összeszokott csapatról van szó, bár szerinte erre akkor lehetne igazán választ adni, amikor megszületik a döntés, hogy mi alapján indulna el a következő tanév.

dr. Horváth Klára polgármester: Arra kíváncsi, hogy a zenekarnak hány bábolnai lakhelyű tagja van.

Bánfi Csaba fenntartó: Elmondja, hogy megközelítőleg 10-12 bábolnai tagja van.

Jakusné Udvardy Hedvig képviselő: Annak kapcsán, hogy Ács Önkormányzata valószínűleg nem tudja felépíteni a művészeti oktatást a következő tanévre, arra kíváncsi, van-e esély arra, hogy ide ácsi gyerekek is jelentkeznek.

Bánfi Csaba fenntartó: Elmondja, hogy az esély megvan rá, ugyanis kapott már több megkeresést ezügyben, át is tudnának járni a gyerekek, de a szülőknek választ nem adott a megkeresésekre, mert szeretné megvárni Bábolna Önkormányzatának döntését.

dr. Horváth Klára polgármester: Tájékoztatás céljából elmondja, hogy kigyűjtötték a Közösségi Ház 2019. évi rezsiköltségeit, melyek a következőképpen alakultak. Takarítás, víz, villany tekintetében 4.710.070.- Ft volt összesen a kifizetett számla. Ez természetesen megoszlik a használók, azaz a BTV, a Cseperedők Néptánccsoport, a Bábolnai Általános Iskola, valamint a Zeneiskola között. Így a Zeneiskolára 1,5 millió forint összegű rezsiköltség hárulna, de az Önkormányzat ennek díját nem számlázza ki a Zeneiskola felé mintegy segítségképpen. Megjegyzi, hogy más zeneiskolák általában bérleti díjat fizetnek a helyiségek használatáért.

Zsidi Sándor alpolgármester: Elmondja, hogy kétféle kalkulációt kaptak a zeneiskola költségvetéstervezetének tekintetében. Az egyik verzióban egy nagyon megemelt önkormányzati támogatás mellett a jelenlegi szülői térítési díjak szerepelnek. A kettes verzióban pedig megemelt szülői térítési díj látható, illetve az úgynevezett egyéb forrásigény. De ahogy elmondta a fenntartó is, ebben a kérdésben a szülőkkel még nem történt egyeztetés, hogy tudják-e vállalni a megemelt térítési díjakat. Megjegyzi, hogy ha a Képviselő-testületnek döntenie kell és esetlegesen a második verziót választja, még mindig marad egy nagy kérdőjel a költségvetésben emiatt, mert nem tudhatják, hogy melyik szülő tudja vállalni az 50 %-kal megemelt díj kifizetését. Továbbá a fellépési díjakból tervezett bevétel sem biztos, hogy 100 %-ban megvalósul. A kérdés, hogy ebben az esetben, illetve akkor, ha a tervezettnél kevesebb diák lesz, honnan fogják előteremteni a hiányzó forrásokat.

Bánfi Csaba fenntartó: Elmondja, hogy ezért csupán egy kalkuláció mindkét verzió. Számukra az első változat az alap, de ehhez képest számba vettek másfajta lehetőséget, amely természetesen számukra is felvet sok kérdést. Megjegyzi, hogy a Magyar Államkincstár jelen pillanatban is ellenőrzést tart a Zeneiskolánál két évre visszamenőleg, melyben a bérköltség, illetve a bérek kimutatása sarkalatos kérdés. A fenntartónak minden esetben igazolni kell, hogy az állami támogatásokat milyen szinten használják fel.

Jakusné Udvardy Hedvig képviselő: Arra kíváncsi, hogy a tervezetben szereplő tanárlétszám a gyereklétszám szerinti előírás-e az Államkincstár részéről.

Bánfi Csaba fenntartó: Elmondja, hogy ez jogszabályi előírás.

dr. Horváth Klára polgármester: Miután nincs több kérdés, megköszöni a fenntartónak a részvételt és a kérdésekre adott válaszokat és tájékoztatásképp elmondja, hogy a döntést zárt ülés keretében fogják meghozni, arról email formájában fog tájékoztatást kapni az érintett.

# Árajánlat a Szabadidő Központban lévő Teke pálya felújítására

dr. Horváth Klára polgármester: Elmondja, hogy ahhoz, hogy a tekecsapat országos versenyeken indulhasson, 3 évente minősíteni kell a pályát, ami egyben felújítást is jelent. Mivel a pályának az Önkormányzat a tulajdonosa, ennek költségét vállalnia kell. Az árajánlat az elvégzendő felújítási munkákra mindösszesen 1.024.000,- Ft, javasolja ennek támogatását. Szavazást kezdeményez az árajánlat elfogadásáról.

*A Képviselő-testület az árajánlatot nyílt szavazással, 7 fő települési képviselő részvételével, 7 igen szavazattal elfogadta, és meghozta a következő határozatot:*

**76/2020. (VII.09.) sz. Képviselő-testületi határozat:**

Bábolna Város Önkormányzat Képviselő-testülete

a Szabadidő Központban lévő Teke pálya felújítására a Strom Invest Kft-től beérkezett árajánlatot elfogadja bruttó 1.024.301,- Ft összegben,

Bábolna Város Önkormányzata 2020. évi költségvetéséről szóló

1/2020. (II.03.) önkormányzati rendeletének 3. mellékletében meghatározott általános tartalék (K.513 – Tartalékok) előirányzat terhére.

Határidő: azonnal

Felelős: polgármester

# Óvodavezetői kinevezés határozatának módosítása

dr. Bacsárdi József jegyző: Elmondja, hogy a konzultációs ülésen a képviselők egyetértésével polgármesteri döntés alapján Lipótné Horák Valéria óvódavezetői tisztségét 2020. október 1-től 2025. szeptember 30-ig meghosszabbítja. Ezt követően a Kormányhivataltól érkezett egy felszólítás, miszerint a határozaton módosítani szükséges, mert a megbízás időpontjának a törvény szerint július 1. és augusztus 15. kell megtörténnie, mind a kinevezés, mind a megszűnés tekintetében. A határozat ennek megfelelően úgy módosulna, hogy Lipótné Horák Valéria 2020. augusztus 15-től 2025. augusztus 14-ig lenne vezető. Továbbá mivel a pedagógusok körében béremelés történt, ezért célszerű határozatba foglalni azt is, hogy mennyi lesz az óvodavezető bére.

dr. Horváth Klára polgármester: Szavazást kezdeményez a napirendi pontban tett határozati javaslat elfogadásáról.

*A Képviselő-testület a határozati javaslatot nyílt szavazással, 7 fő települési képviselő részvételével, 7 igen szavazattal elfogadta, és meghozta a következő határozatot:*

**77/2020. (VII.09.) sz. Képviselő-testületi határozat:**

Bábolna Város Önkormányzat Képviselő-testülete

1. megállapítja, hogy Bábolna Város Polgármestere a 2011. évi CXXVIII. törvény

46. § (4) bekezdésében meghatározott jogkörében eljárva, konzultálva a Képviselő-testület és a bizottságok nem képviselő tagjaival, 72/2020. (V. 21.) sz. határozatával Lipótné Horák Valériát megbízta a Bábolnai Százszorszép Óvoda és Bölcsőde intézményvezetői teendőivel 2020. október 1-től 2025. szeptember 30-ig,

1. a 72/2020. (V. 21.) számú polgármesteri határozat intézményvezetői megbízás időtartamára vonatkozó részét, tekintettel a nemzeti köznevelésről szóló 2011. évi CXC. törvény 68. § (4) bekezdésében foglaltakra, módosítja, hogy Lipótné Horák Valéria ismételt intézményvezetői megbízása 2020. augusztus 15-től 2025. augusztus 14-ig tartó időszakra terjed ki,
2. megállapítja, hogy Lipótné Horák Valéria intézményvezető illetménye 2020. július 1-től: 356.265 Ft/hó + 109.620 Ft/hó vezetői pótlék + 35.627 Ft/hó ágazati szakmai pótlék; összesen bruttó 501.512 Ft/hó.

Határidő: 2020. augusztus 1.

Felelős: polgármester

# Lakossági bejelentés járda állapotával kapcsolatban

dr. Bacsárdi József jegyző: Elmondja, hogy egy lakossági bejelentés érkezett, miszerint a bejelentő hozzátartozója a Petőfi utcában belelépett az úton található egyik kátyúba, aminek következtében eltört a lába. A bejelentő kéri, hogy az Önkormányzat a hibát javítsa ki. Ennek természetesen eleget fognak tenni, azonban az Önkormányzat az egész utca felújítására szeretne pályázni a későbbiekben. Kéri, hogy a Képviselő-testület a bejelentést vegye tudomásul, azonban mivel az utca teljes hosszának felújítása több tízmillió forintba kerülne, ezért ehhez egy pályázatban kell majd részt venni.

dr. Horváth Klára polgármester: Szavazást kezdeményez a napirendi pontban tett határozati javaslat elfogadásáról.

*A Képviselő-testület a határozati javaslatot nyílt szavazással, 7 fő települési képviselő részvételével, 7 igen szavazattal elfogadta, és meghozta a következő határozatot:*

**78/2020. (VII.09.) sz. Képviselő-testületi határozat:**

Bábolna Város Önkormányzat Képviselő-testülete

a lakossági bejelentést a Bábolna, Petőfi S. u. szám alatti járda állapotával kapcsolatban tudomásul veszi, és felkéri a polgármestert,

hogy a bejelentett kátyú javításáról intézkedjen.

Határidő: azonnal

Felelős: polgármester

# Ajánlat Sportcsarnok üzemeltetésére

dr. Horváth Klára polgármester: Elmondja, hogy a vírushelyzet miatt a kulturális élet más településekhez hasonlóan Bábolnán minimálisra csökkent, így a művelődési intézmény sem üzemelt az elmúlt időszakban 100 %-ban, valamint az intézményvezető is távozott az intézményből. A poszt betöltésére augusztus 31-ig nyitva áll egy pályázat, melyre ezidáig 3 jelentkező van. Azonban addig is, amíg nem zárul le a pályázat, szeretnék, ha lenne intézményvezető megbízási szerződéssel. Erre a lehető legjobb megoldás Hajnal Dóra személye lenne, aki a BTV-nél dolgozott riporterként, jelenleg azonban Komáromban önkormányzati képviselő, ahol szociális és kulturális területen dolgozik. Komárom polgármesterével is tárgyaltak a kérdésben, aki elfogadhatónak tartja azt a lehetőséget, hogy Komáromban képviselőként dolgozzon, mellette pedig Bábolnán az intézményvezetést megbízásos formában végezné. Ezért Dóra meg is fogja pályázni a posztot, hogy felépíthesse saját elképzelései szerint az intézményt.

Elmondja továbbá, hogy a Sportcsarnok üzemeltetését megpróbálták kiadni külső cég kezébe, azonban az erre alkalmas cég vezetője nem talált megfelelő személyzetet a munka elvégzésére, ezért javasolja, hogy szeptember 1-től térjenek vissza az eredeti formához, azaz nyugdíjas foglalkoztatással és kizárólag gondnoki teendők ellátására alkalmazzanak embert. A nyári időszakban pedig Sebestyén Szabolcs nyitná és zárná a Sportcsarnokot és a műfüves pályát.

Jakusné Udvardy Hedvig képviselő: Abban kér megerősítést, hogy ha Hajnal Dóra csinálja megbízással az intézményvezetést, akkor a Sportcsarnok vezetése is hozzá tartozik-e.

dr. Horváth Klára polgármester: Elmondja, hogy valóban így van, és a pályázat lezárásáig látni fogják, hogy együtt tudnak-e működni vele, s ennek alapján tudnak majd döntést hozni az esetleges folytatásról. Szavazást kezdeményez a határozati javaslatok elfogadásáról.

*A Képviselő-testület a határozati javaslatot nyílt szavazással, 7 fő települési képviselő részvételével, 7 igen szavazattal elfogadta, és meghozta a következő határozatot:*

**79/2020. (VII.09.) sz. Képviselő-testületi határozat:**

Bábolna Város Önkormányzat Képviselő-testülete

1. tudomásul veszi, hogy pályázat a Sportcsarnok üzemeltetésére nem érkezett be, így azt eredménytelenek nyilvánítja.
2. felkéri a Polgármestert, hogy a Sportcsarnok működtetéséről a jelenlegi körülmények között gondoskodjon.

Határidő: azonnal

Felelős: polgármester

**80/2020. (VII.09.) sz. Képviselő-testületi határozat:**

Bábolna Város Önkormányzat Képviselő-testülete

felkéri a Polgármestert, hogy egy személyt megbízási jogviszony keretében bízzon meg rendezvényszervezői, rendezvény koordinátori tevékenység ellátásával maximum 2020. október 31-ig terjedő időszakra.

Határidő: azonnal

Felelős: polgármester

# Önerő biztosítása pályázathoz

dr. Horváth Klára polgármester: Elmondja, hogy a Belügyminisztériumnál jelent meg pályázati lehetőség utak felújítására. Itt csak már meglévő, kátyúzott utakról lehet szó, ezért a Petőfi utcát és a Mérleg utcát jelölték meg a pályázatban, mellyel 40 millió forintra lehet pályázni, 2021-es és 2022-es költségvetésben kell hozzá az 50%-os önrészt biztosítani, így ebben az évben semmiféle kockázatot nem jelent. Szavazást kezdeményez a pályázat benyújtásának elfogadásáról.

*A Képviselő-testület a határozati javaslatot nyílt szavazással, 7 fő települési képviselő részvételével, 7 igen szavazattal elfogadta, és meghozta a következő határozatot:*

**81/2020. (VII.09.) sz. Képviselő-testületi határozat:**

Bábolna Város Önkormányzat Képviselő-testülete

1. a Belügyminisztérium „Önkormányzati feladatellátást szolgáló fejlesztések támogatására” kiírt pályázata keretén belül a „Belterületi utak, járdák, hidak felújítása” alcélban foglaltak megvalósítására pályázatot nyújt be a Bábolna, Petőfi utca és Bábolna, Mérleg utca felújítására

39.445.145 Ft összegben,

1. kötelezettséget vállal, hogy a pályázat sikeres elbírálása esetén

az út felújításához szükséges önerőt 19.722.573 Ft erejéig 2021-es és 2022-es költségvetésébe tervezi.

Határidő: 2022. február 28.

Felelős: polgármester

# Útfelújítási és parkoló kialakítási munkálatok árajánlatainak elfogadása

dr. Horváth Klára polgármester: Elmondja, hogy itt egy utólagos elfogadásról van szó a Képviselő-testület részéről, ugyanis a Sportcsarnok mellett már készen van a parkoló, valamint a Patkó utcában is elkészült az útalap annak érdekében, hogy lehessen építkezni. Szavazást kezdeményez az árajánlatok elfogadásáról.

*A Képviselő-testület az árajánlatokat nyílt szavazással, 7 fő települési képviselő részvételével, 7 igen szavazattal elfogadta, és meghozta a következő határozatot:*

**82/2020. (VII.09.) sz. Képviselő-testületi határozat:**

Bábolna Város Önkormányzat Képviselő-testülete

1. a Bábolna, Patkó utca javítására vonatkozó 2.838.000,- Ft + ÁFA és a Sportcsarnok melletti parkoló kialakítására 944.000,- Ft + ÁFA összegben a Communal Contact Kft-től beérkezett ajánlatokat tudomásul veszi,
2. a vállalkozási díjak összegét Bábolna Város Önkormányzata 2020. évi költségvetéséről szóló 1/2020. (II.03.) önkormányzati rendeletének 3. mellékletében meghatározott általános tartalék (K.513 – Tartalékok) előirányzat terhére rendeli megfizetni.

Határidő: azonnal

Felelős: polgármester

# Egyebek

## Tájékoztatás Magyar Falu Program keretében elnyert újfelújítási támogatásról

dr. Horváth Klára polgármester: Tájékoztatja a Képviselő-testület tagjait, hogy a pályázaton 28 millió forintot nyertek útfelújításra, mely az Arany János utca, a Deák Ferenc utca javítási munkáira, valamint a Névtelen utcával párhuzamos összekötő út és az utcavégek mart aszfalttal történő kialakítása fog megvalósulni ebből az összegből. Hozzáteszi, hogy árajánlatokat fognak bekérni több cégtől, ahogyan minden munka elvégzése előtt, hogy a képviselők azok közül választhassanak. Bízik abban, hogy ebbe a költségvetésbe a kátyúzási munkálatok is beleférnek majd, mintegy 120 m2-nyi területet írtak össze a településen. Szavazást kezdeményez a napirendi pontban tett javaslat elfogadásáról.

*A Képviselő-testület a határozati javaslatot nyílt szavazással, 7 fő települési képviselő részvételével, 7 igen szavazattal elfogadta, és meghozta a következő határozatot:*

**83/2020. (VII.09.) sz. Képviselő-testületi határozat:**

Bábolna Város Önkormányzat Képviselő-testülete

felkéri a Polgármestert, hogy a Magyar Falu Program keretében meghirdetett belterületi útfelújítás Bábolna Város területén című projekt tekintetében a pályázatban beadott műszaki tartalommal kérjen be ajánlatokat az Arany J. utca, Deák F. utca, összekötő utca útburkolati felújítására ajánlattételre alkalmas ajánlattevőktől.

Határidő: azonnal

Felelős: polgármester

## Együttműködési megállapodás megkötésére ajánlat

dr. Horváth Klára polgármester: Elmondja, hogy Ruskó Józseftől érkezett a megkeresés, miszerint szeretne az Önkormányzattal együttműködési megállapodást kötni a kisvonat folyamatos működtetésére. Hozzáteszi, hogy a fürdő megnyitásakor nagy volt erre a fajta programra az igény, valamint különböző rendezvényekkor szokott a település utcáin közlekedni a kisvonat, de abban nem biztos, hogy erre minden hétvégén lenne ugyanúgy igény, hiszen kis településről van szó, nincs annyi látványosság, mint egy nagyvárosban. Véleményeket vár a kérdésben.

Tóth Georgina képviselő: Véleménye szerint nincs szükség minden hétvégén a kisvonatra, inkább az eddigiekhez hasonlóan annak működését össze kellene kötni a település rendezvényeivel. A legutóbbi rendezvényen sok gyermek volt, akik természetesen ki akarták próbálni a kisvonatozást, így a szülők felültek velük, ezért is volt rá olyan nagy kereslet. De nem gondolná, hogy ez minden hétvégén így működne.

Jakusné Udvardy Hedvig képviselő: Egyetért képviselőtársa véleményével, szerinte is szervezett rendezvényeken vegyen részt a kisvonat. De ettől függetlenül, ha a vállalkozó úgy látja, hogy hétvégente, a fürdőző vendégek körében lenne rá igény, akkor az Önkormányzattól függetlenül, saját vállalkozás keretein belül indítsa el néhány körre a kisvonatot.

Tóth Georgina képviselő: Hozzáteszi, hogy a javaslatban szerepel, hogy a kisvonatra a jegyeket a fürdő pénztárában is meg lehetne váltani. Ezt semmiképpen nem javasolja, mert más hasonló vállalkozásoknál is tudják úgy működtetni a jegyváltást, hogy a jármű sofőrje az utasoktól beszedi az összeget, majd nyugtát ad.

dr. Horváth Klára polgármester: Az elhangzott javaslatokat, véleményeket összegezve határozati javaslatot fogalmaz meg, melynek elfogadásáról szavazást kezdeményez.

*A Képviselő-testület a határozati javaslatot nyílt szavazással, 7 fő települési képviselő részvételével, 7 igen szavazattal elfogadta, és meghozta a következő határozatot:*

**84/2020. (VII.09.) sz. Képviselő-testületi határozat:**

Bábolna Város Önkormányzat Képviselő-testülete

1. oly módon támogatja Ruskó Józseffel a „Tivadar” városnéző kisvonat használatára együttműködési megállapodás megkötését, hogy a Polgármester önkormányzati rendezvények megtartása esetén egyedi megrendeléssel rendelné meg a „Tivadar” városnéző kisvonat városnéző szolgáltatását.
2. javasolja Ruskó Józsefnek, hogy térítési díj ellenében üzemeltesse a „Tivadar” városnéző kisvonatot.
3. vállalja, hogy a „Tivadar” városnéző kisvonat szolgáltatását térítés nélkül kommunikációs felületein egyeztetést követően népszerűsíti.

Határidő: 2020. december 31

Felelős: polgármester

A polgármester az ülést 1737 órakor bezárja, Képviselő-testület zárt ülés formájában folytatja munkáját.

K. M. F.

**dr. Horváth Klára dr. Bacsárdi József**

polgármester jegyző